Den siste tidas voldsbølge i Oslo har vekket sterk bekymring hos politikere, politiet og natteravnene, som jobber for å holde hovedstadens gater trygge.

- Det oppstår mange hendelsen hver natt nå, og altfor mange av dem er alvorlige. Når man begynner å se et mønster i blind vold, må det iverksettes tiltak, sa daglig leder Lars Norbom i Natteravnene Oslo til Dagbladet i midten av oktober.

Nå som julebordsesongen slår inn for fullt, er risikoen for vold og andre hendelser overhengende. Fra og med fredag blir det derfor tilbudt gratis «jentetaxier», for å sikre at kvinner kommer seg trygt hjem fra Oslo sentrum.

Havner i sårbare situasjoner

STORT BEHOV: Det mener Natteravn-sjef i Oslo, Lars Norbom. Foto: Håkon Eikesdal Vis mer

- Vi erfarer at mange jenter havner i sårbare situasjoner, og mangler en plan for å komme seg hjem - spesielt når det er mye alkohol involvert, sier Norbom til Dagbladet.

Han mener behovet for tilbud som dette er økende, og peker på at uønskede hendelser som overgrep, voldtekter og ran blir stadig vanligere.

- Personlig har jeg sett en trend, der jenter ikke lenger er like flinke til å ta vare på hverandre på byen. Nå blir man ofte borte fra hverandre. Da er man ekstra sårbar, utdyper han.

I alt er det snakk om fire knallrosa el-taxier med lange «øyevipper» på frontlyktene, som skal sirkulere rundt i hovedstaden fram til 15. desember. De kan praies når du ser dem, men ikke bestilles over telefon.

«JENTETAXI»: Fire knallrosa taxier skal sirkulere rundt i Oslo sentrum i julebordsesongen. Foto: Natteravnene Vis mer

Ser Natteravnene noen som har behov for hjelp til å komme seg hjem, har de muligheten til å ringe opp en av dem.

Kan ikke benyttes av menn

Tiltaket er et samarbeid mellom Natteravnene, Oslo Taxi, Hafslund Nett og Sparebank 1 Østlandet, og har blitt testet i mindre skala tidligere. Da ble det gjennomført til sammen 1500 hjemkjøringer med to taxier over en periode på fire uker.

- Kommer det til å være mulig for menn som føler seg utrygge å bruke taxiene?

- Nei, ikke i denne omgang. Det er ikke dermed sagt at vi kommer til å gjøre det sånn bestandig, men det er kvinner som i størst grad føler seg utrygge, sier Norbom, og fortsetter:

- Gutter har minst like stor grunn til å føle seg utrygge, men det gjør de ikke. Det er en god ting å være bevisst på farene. Er det menn som har akutt behov for legevakt, har Natteravnene egne biler som bistår dem.

Natteravnene har i forkant av julebordsesongen oppfordret alle sine frivillige om å stille opp litt ekstra i denne perioden, og opplever stor oppslutning.

- Jeg har inntrykk av at mange synes det er ekstra meningsfylt å gå natteravn i denne perioden, avslutter Norbom.